text: Elogi del rebuig - Bonart
  Aina Mercader barcelona - 14/12/21
  En la novel·la The abortion: an historical romance, 1966, Richard Brautigan imagina la història d'una biblioteca peculiar que aplega exclusivament manuscrits inèdits. Un repositori de projectes literaris rebutjats per la indústria editorial. Aquesta biblioteca es va fer real el 1990, sis anys després de la mort de l'escriptor, quan el fotògraf Todd Lockwood va muntar la Biblioteca Brautigan a Vermont.
  Actualment, el seu fons, que té més de quatre-centes obres descartades i que continua obert a acceptar publicacions en format digital, es pot consultar al Museu Històric del Comtat de Clark, a Vancouver. La Compañía La Soledad, formada per Marc Caellas i Esteban Feune de Colombi, presenta, a l'Antic Teatre de Barcelona, en una única sessió mensual de setembre a desembre, Yo sé perder, un festival de propostes fracassades. Prenent com a punt de partida la biblioteca dels llibres mai editats, rememoren la col·lecció de "no" que han hagut d'entomar al llarg de la seva trajectòria i comparteixen escenari amb diversos artistes que exposen sense embuts la seva experiència amb el refús.
  En la primera de les quatre sessions programades, la precursora xef Montse Guillén, que el 1984 va obrir, amb Antoni Miralda, el cèlebre restaurant El Internacional a Nova York, va exemplificar allò tan sabut que ningú és profeta en la seua terra, explicant totes les portes que se li han tancat cada vegada que ha volgut introduir a Catalunya el consum d'insectes.
  Posteriorment, Caterina Almirall i Antònia del Río van prendre la paraula per comentar Los rechazados, el projecte d'arxiu que van elaborar, el 2015, amb Miquel García. Es tracta d'una compilació de casos de personalitats que han rebutjat premis, investigant detalladament què s'amaga rere cada un d'aquests actes. Des de la negativa a rebre la distinció francesa de la Legió d'Honor de Claude Monet, el 1888, fins al rebuig de Valentín Roma de ser guardonat el 2014 per l'Institut d'Art Contemporani en una gala que s'emmirallava en la dels premis Goya.